ТВ АКАДЕМИЯ

БЪЛГАРСКАТА НАЦИОНАЛНА ТЕЛЕВИЗИЯ

Телевизионната академия на БЪЛГАРСКАТА НАЦИОНАЛНА ТЕЛЕВИЗИЯ стартира на 9 март 2020 година и се организира по подписано споразумение между телевизията и седем български университета - Софийски университет „Св. Климент Охридски“, Нов български университет, НАТФИЗ "Кръстьо Сарафов", УНСС, Висшето училище по телекомуникация и пощи, Техническия университет и Национална музикална академия "Проф. Панчо Владигеров".

В Телевизионната академия на БНТ студентите ще получат възможност да бъдат обучавани и да стажуват от 45 дни до 90 дни, както следва:

„Програма БНТ 1“ – 45- 60 дни, 10 часа/ седмично;

„ Информация“ - 90 дни, 10 часа/седмично;

„ Спорт“ – 60 дни, 10 часа/седмично;

„Свят и региони“ – 45 дни, 10 часа/седмично;

„ Мултимедия“ – 30 дни, 20 часа/седмично;

„Техника и технологии“ – 30 -90 дни, 20 часа/седмично;

 „ТВ производство“ – 45 дни, 10 часа/седмично;

„ Маркетинг и комуникации“ – 45- 60 дни, 10 часа/седмично;

ПЦ „ ТВФ – Студия Екран“ – до 90 дни, 10 часа седмично;

С този проект националната обществена телевизия поема инициативата да подкрепи изявени студенти, които се обучават в различни направления. Бъдещето на България е в младите професионалисти и БЪЛГАРСКАТА НАЦИОНАЛНА ТЕЛЕВИЗИЯ е готова да предостави възможност на част от участниците в Академията да продължат работата си в националната медия.

Обучението ще предлага на участниците да се запознаят отблизо с работния процес, професионалните стандарти, обстановката и философията на работа в БЪЛГАРСКАТА НАЦИОНАЛНА ТЕЛЕВИЗИЯ.

През първите две седмици от Телевизионната академия практиката на одобрените кандидати ще включва цялостно запознаване с телевизионния процес в БНТ. Ще бъдат запознати със структурата и функциите на обществената телевизията, ролята на отделните звена, последователността на реализационния процес на различните предавания, и ролята на всеки член от екипа. Студентите ще получат теоретично и практическо дефиниране на отговорностите и задълженията на отделните позиции. След двете встъпителни седмици участниците в Телевизионната академия ще могат да се насочат към конкретно звено и позиция за останалия период от практиката им.

Обучението включва ежедневна комуникация и срещи с екипи от телевизията. Стажантите в Телевизионната академия ще усвоят основните принципи за създаването на телевизионен продукт и ще придобият представа за ангажиментите, които биха имали, ако заемат реално някоя от изброените позиции.

Менторът на всеки кандидат ще има задачата и отговорността да обяснява детайлно целия процес, от идеята до създаването и реализирането на телевизионно съдържание. Кандидатите ще имат възможност да се запознаят със спецификите, задълженията и отговорностите в телевизията.

Участниците в Телевизионната академия ежедневно ще получават практически задачи и ще провеждат дискусии с ментора. От тях ще се изисква участие в творческия процес, креативност, любопитство и мотивация за работа. Това ще бъдат и критериите за оценка в академията.

След края на обучението с всеки от тях ще бъде проведена лична среща, в която да обсъдят допълни въпроси, възникнали по време стажа. Тогава менторът ще даде и своите оценки за отделните кандидати. Те ще бъдат формирани и на база цялостните впечатления на останалите членове от екипа. В зависимост от представянето си по време на обучението и получените оценки, отделните кандидати биха могли да получат препоръка или граждански договор за развитие на кариерния си път в БЪЛГАРСКАТА НАЦИОНАЛНА ТЕЛЕВИЗИЯ.